Кичево (село)

Кичево е село в Североизточна България, в община Аксаково, Варненска област.

География 
Разположено е на 20 км от общинския център град Аксаково, 10 км от областния град Варна, 20 км от курорта Златни пясъци и на 17 км от курорта Албена. Надморска височина 250 – 333 м.

Селото е богато на природни източници на вода. Изградени са 7 чешми, заобиколени с много тополи, които напролет стават кичести и красиви. От тези тополи е и името на селото.

История 
До 1934 г. името на селото е Джеферли. Местното население е съставено от гагаузи и преселници от селата Еркеч и Гулица.

При избухването на Балканската война в 1912 година 1 човек от Даферлии е доброволец в Македоно-одринското опълчение.

Население 
Численост на населението според преброяванията през годините:

Етнически състав

Преброяване на населението през 2011 г. 
Численост и дял на етническите групи според преброяването на населението през 2011 г.:

Религии 
 Християнство

Обществени институции 
 Кметство с. Кичево – кмет Иванка Маринова (от 2011 г.);
 Основно училище „Свети Климент Охридски“
 Църковен храм „Свети Георги“;
 Читалище „Христо Ботев“
 Седмична детска градина

Културни и природни забележителности 
В селото има създадени много добри традиции в области като образование, читалищна дейност, съхранение на християнството в продължение на 150 години, опазване на околната среда.

Основното училище „Св. Климент Охридски“ е основано през 1884 година. Днешната му сграда е построена през 1940 – 1948 година; обновена и разширена през 1982 година. Днес в него учат 80 деца, тенденцията е към увеличаване броя на учениците. През 2009 г. в училището е извършено обновяване на базата със средства по европейските програми, спечелени с мащабен проект, изготвен от екип на Община Аксаково. Училището разполага със 7 класни стаи, 3 кабинета, собствен транспорт, училищен стол, целодневно обучение. Училището в село Кичево е единствено в район от 7 села и естествен център на образованието в североизточната част на община Аксаково. Селото разполага и с много добре обзаведена седмична детска градина, която е собственост на „Българо-германско социално дело“, Варна.

Село Кичево се радва на изключителна популярност и интересът към местните терени за застрояване непрекъснато расте. Забележително е, че на 10 км от Варна все още има кътче с кристално чист въздух, прекрасни гори, чиста изворна вода, тишина и спокойствие. Много туроператори са избрали за екскурзии на своите туристи местности в землището на село Кичево като Беклемето, Колокоча, Гюл Пунар. Там са изградени беседки, в които всеки турист може да си отдъхне на чист въздух.

Редовни събития 
Местният празник на селото се провежда на 6 май – Гергьовден; 22 септември – Общински празник на есенното плодородие

Кухня 
Местната кухня включва ястия, готвени от гагаузите в миналото и предадени от поколение на поколение.

На Гергьовден във всяка къща се приготвя пълнено Гергьовско агне (ориз, дреболии, подправки), зашива се, поставя се в тави и се пече в пещ. Почти във всеки дом на местните хора има изградена такава пещ, както и казан за варене на ракия.

Освен специалитета пълнено агне, в пещта се пече и т.нар. „гагаузка баница“, точена ръчно и залята с подсирено с мая прясно мляко.

Други гагаузки ястия са тарана, калле, уума чорба, платеки и др. Забелязва се, че те са повече постни и тестени.

Родени в Кичево 
 Иван Добрев (р. 1922), български военен, адмирал, депутат, заместник-министър на отбраната
 Димитър Павлов (р. 1937), бивш министър на отбраната
 Жечка Карамфилова (1919-1944 г.), българска партизанка и политкомисар на Партизански отряд „Васил Левски“ (Варна)

Източници

Външни препратки 
 Клуб по спортна езда в с. Кичево
 Основно училище „Свети Климент Охридски“ с. Кичево 
 Автоматични данни, събирани за с. Кичево (метеорологични данни, ВиК и електро аварии, събиране на боклука и др.)

Села в област Варна
Населени места в община Аксаково
Гагаузки селища